Jodi Ellen Malpas 

THIS MAN CONFESSED 

Copyright © 2012 by Jodi Ellen Malpas 

Translation © 2014 by Jana Seichertová 

Jacket design © 2014 by Emil Křižka  

Slovak edition © 2014, 2024 by Ikar 

ISBN 978-80-551-9302-1 

Túto knihu venujem svojim chlapcom 

Poďakovanie 

Nad siedmym nebom, ktoré pre mňa predstavuje Jesse, je ďalšie siedme nebo. Tam vždy nájdem svoju rodinu. Bez nich by som toto šialenstvo určite neprežila. 

Ďakujem svojim oporám – Fanny, Fruth a Flo. Teším sa na každú chvíľu strávenú s vami aj na náš spoločný byt. Londýn volá. 

J & G z TotallyBooked. Vaša podpora a povzbudenie boli pre mňa neoceniteľné. Z mojej cesty s názvom Tento muž vzišlo niekoľko úžasných vecí a jednou z nich bolo, že ste vstúpili do môjho života. Ďakujem vám za všetko. 

Začala som ako autorka a vydavateľka v jednej osobe a ocitla som sa vo svete, o ktorom som nemala ani najmenšiu predstavu. K úspechu mi nepochybne pomohli aj knižní blogeri, ktorí neúnavne pracujú a zo svojej práce nemajú nič okrem čistej radosti z čítania a z odovzdávania ďalším svojich najnovších objavov. Nemala som nijakú reklamu, nijaký marketing, nijaké kontakty. Jednoducho som stlačila kláves Uverejniť a mala som šťastie, že môj príbeh sa dostal do ich rúk. Mohol sa stratiť medzi miliónmi iných kníh, ktoré si autori vydávajú sami a ktoré zostanú navždy nepovšimnuté. Je to neuveriteľné, no ten môj sa nestratil. Našiel sa a ja som mala komunitu čitateľov na internete, ktorej som sa mohla za to poďakovať. Moja vďačnosť je obrovská a môj obdiv k nim nesmierny. 

A napokon ďakujem svojim milým čitateľkám. Prečítala som si a vážim si všetky vaše pripomienky, správy, lajky, tvíty a komentáre na blogu. Nikdy sa nedozviete, čo pre mňa vaša podpora a vaše nadšenie znamenajú. Obsesívna porucha Jesse je nákazlivá, ale mňa to ani trochu nemrzí. Prežívali ste so mnou každučkú chvíľu, hovorili nahlas o mojom príbehu, zmienili sa o ňom svojej rodine, priateľom, dokonca aj predavačke. Vaša vášeň je rovnako prudká ako moja a to sa mi páči.  

A teraz prichádza záver, posledná časť Jesseho a Avinho príbehu. V siedmom nebi s Jessem by už nemohlo byť lepšie, ako je teraz. Dúfam, že si to myslíte aj vy. 

Tak si ho poriadne užite. 

Jodi 

xxx 

PRVÁ KAPITOLA 

Nervy som mala napnuté na prasknutie, aj keď som nechápala prečo. Vedela som, že robím správnu vec, no napriek tomu som sa zmenila na uzlíček nervov. Bola som sama a konečne som mala čas na rozmýšľanie, v ten deň možno naposledy. Potrebovala som stráviť chvíľu osamote, aby som sa duševne pripravila na skok, ktorý som sa chystala urobiť. Vedela som, že takéto chvíle sa v mojom živote vyskytnú len zriedka.  

Bol to môj svadobný deň. 

Deň, keď sľúbim tomuto mužovi, že s ním zostanem do konca svojho života. Nepotrebovala som kus papiera ani obrúčku na prste, aby som to urobila, ale Jesse áno. Preto som sa zaňho vydávala len dva týždne po tom, čo predo mnou padol na kolená na terase Lussa. A preto som teraz sedela v župane na leňoške v jednom zo súkromných apartmánov Zámku – zhodou okolností v tom, kde ma Jesse pred niekoľkými týždňami zahnal do kúta –, a pokúšala sa trochu pozbierať.  

Budem mať svadbu na Zámku. 

Najväčší deň môjho života sa odohrá v luxusnom zámku rozkoší môjho pána. Moja nervozita nepramenila iba zo skutočnosti, že som nevesta. Moji rodičia, brat a ďalší rodinní príslušníci sa túlali po pozemku Jesseho údajného vidieckeho útočiska, vo všetkom sa prehrabávali a do všetkého pchali nos. Zámok pre členov na dva dni zatvorili, aby mohli byť vykonané svadobné prípravy, čo Jesseho stálo hotový majetok na členských poplatkoch. Medzi členmi erotického klubu som bola teraz asi rovnako neobľúbená ako medzi jeho členkami. Určite ma všetci nenávideli – ženy za to, že som im uchmatla ich pána spred nosa, a muži za to, že som im prekazila sexuálne radovánky. Jesse sa postaral, aby zo súkromných apartmánov odstránili všetky drevené kríže a pozlátené nástenné dekorácie. Dokonca dal zamknúť všetky dvere do spoločnej miestnosti. Napriek tomu som sa necítila o nič lepšie.  

Pozrela som na strop a pokrútila som plecami, aby som zo seba striasla rastúce napätie. Nepomohlo to. Vstala som, podišla k zrkadlu a pozrela na svoj odraz v ňom. Napriek stiesneným pocitom som vyzerala sviežo. Doslova som žiarila a na tvári som mala ľahký, prirodzene pôsobiaci mejkap. Tmavé vlasy pod hrubou vrstvou laku takmer nedýchali, a v dlhých, ťažkých prameňoch mi voľne splývali na plecia a na jednej strane boli prichytené ozdobným hrebeňom. Jessemu som sa páčila s rozpustenými vlasmi. A miloval ma v čipke. 

Obrátila som sa k dverám, na ktorých viseli moje šaty, a zrakom som sa vpila do tej čipkovej nádhery – čipkou na šatách rozhodne nešetrili a miestami ich zdobili drobné perličky. Zoe z obchodného domu Harrods mi ich pyšne predviedla. Slonovinová čipka mi zakrývala zadok, obopínala stehná a rozlievala sa na dlážke meter každým smerom. Usmiala som sa. Pohľad na mňa Jessemu určite vyrazí dych. Tento jednoduchý župan s uzučkými ramienkami, s hlbokým výstrihom a stiahnutý v páse zrazí môjho pána na kolená.  

Vzala som z nočného stolíka svoj mobil. Bolo poludnie. O hodinu sa stretnem s Jessem v zimnej záhrade a vymeníme si manželský sľub. Žalúdok sa mi otočil o tristošesťdesiat stupňov... už zase. 

Vyzliekla som si župan, obliekla nohavičky, natiahla si slonovinový čipkový korzet bez ramienok a vstúpila som do šiat. Vytiahla som si ich nad brucho a upravila si prsia vo výstrihu. Dalo mi to trochu práce, ale podarilo sa mi dokonale skryť okrúhlu modrinu na mojich prsiach. Moju značku.  

Ozvalo sa tiché zaklopanie na dvere. Môj čas na rozmýšľanie vypršal. „Áno?“ zavolala som a vkĺzla späť do župana. 

„Ava, drahá, si oblečená?“ spýtala sa mama. 

Otvorila som jej. „Som oblečená, ale potrebujem tvoju pomoc.“ 

Vošla dnu a zatvorila za sebou dvere. Vyzerala očarujúco. Obliekla si rozkošné úzke rovné saténové šaty ustricovej farby a v krátkych vlasoch mala ozdobu z peria a perál. „Prepáč, zlatko. Ukazovala som tete Angele kúpele. Myslím, že sa chystá požiadať Jesseho, aby ju prijal medzi členov svojho klubu. Veľmi to na ňu zapôsobilo. Ak chceš ísť do kúpeľov a telocvične, musíš byť členkou klubu, alebo sú určené len pre hostí?“ 

Zachvela som sa. „Iba pre hostí, mami.“ 

„Nuž, som si istá, že kvôli rodine urobí výnimku. Tvoji starí rodičia by si istotne mysleli, že sú v Buckinghamskom paláci, Boh ochraňuj ich duše!“ Začala sa mi babrať s vlasmi, ale pleskla som ju po ruke. „Už si sa nasúkala do spodnej bielizne?“ Čokoládovými očami skĺzla po mojom tele oblečenom v župane. „Tvoj čas sa blíži.“ 

Znovu som si vyzliekla župan a hodila som ho na posteľ. „Áno, ale potrebujem, aby si mi zapla korzet.“ Otočila som sa k nej chrbtom a prehodila som si vlasy dopredu. Jesse mi ho dva týždne natieral krémom a podarilo sa mu odstrániť z neho všetky dôkazy o bičovaní. Fyzické stopy zmizli, ale tie obrazy zostanú vyleptané do mojej mysle navždy. 

Mama mi začala zapínať korzet. „Máš šťastie, že sa môžeš vydávať na takom nádhernom mieste.“ 

Bola som rada, že mi nevidí do tváre, lebo by si všimla moje obrovské rozpaky. „Viem.“ Videla som zimnú záhradu a vyzerala neskutočne krásne – Tessa, naša svadobná koordinátorka, sa o to postarala. Jesse ma s ňou zoznámil len deň po tom, ako som súhlasila, že sa zaňho vydám, čo mi prezradilo, že môj panovačný muž ju už najal, aby pripravila všetko potrebné pre našu svadbu – svadbu, o ktorej sme sa mali porozprávať ako dvaja dospelí ľudia. A akoby na objednávku, Zámok mal licenciu na vykonávanie svadobných obradov. Jediné, čo som musela urobiť, bolo navštíviť Zoe a vybrať si svadobné šaty. Stres mi nespôsobovalo plánovanie svadby, ale miesto, na ktorom sa mala uskutočniť.  

„Hotovo.“ Mama ma otočila tvárou k sebe a prehodila mi vlasy späť na chrbát. Zamyslene si ma prezerala. „Zlatko, môžem ti dať materinskú radu?“ 

„Nie,“ odvetila som rýchlo, ale s úsmevom. 

Opätovala ho a posadila ma na koniec postele. „Keď sa staneš manželkou, staneš sa podstatou svojho muža.“ Nežne sa na mňa usmiala. „Nechaj ho v presvedčení, že je za všetko zodpovedný a že bez neho nemôžeš žiť, ale nikdy mu nedovoľ, aby ťa pripravil o tvoju nezávislosť a identitu, drahá.“ Ticho sa zasmiala. „Muži si radi myslia, že nosia v manželstve nohavice, a my ženy by sme im to nemali vyvracať.“ 

Trochu som pokrútila hlavou. „Mami, to naozaj nie je potrebné.“ 

„Ale áno, je,“ trvala na svojom. „Muži sú komplikované stvorenia.“ 

Posmešne som sa zasmiala. Mama vôbec netušila, aké komplikované stvorenie je môj nastávajúci manžel. 

Pritiahla si moju červenajúcu sa tvár k svojej. „Ava, vidím, že Jesse ťa miluje, a obdivujem jeho úprimné vyznanie citov k tebe, ale nezabúdaj, kto si. Nikdy mu nedovoľ, aby ťa zmenil, zlatko.“ 

„Nezmení ma, mami.“ Moji rodičia s nami bývali už dva dni odvtedy, čo ma Jesse požiadal o ruku, takže mali predstavu o jeho správaní ku mne. Ušetril ich len odpočítavania a rôznych typov nadávok. Boli svedkami jeho bozkov, dotykov a iných prejavov náklonnosti, a ich nemé poznámky nezostali bez povšimnutia, aspoň pokiaľ išlo o mňa. Jesse si ich nevšimol. Vlastne nie, všimol si ich, ale nezáležalo mu na nich. Kedykoľvek a kdekoľvek, spomenula som si na jeho slová. 

Mama sa usmiala. „Chce sa o teba starať a dal jasne najavo, že si preňho vzácna. Ja a tvoj otec sme veľmi šťastní, že si si našla muža, ktorý ťa zbožňuje a kvôli tebe prejde aj ohňom.“ 

„Aj ja ho zbožňujem,“ poznamenala som ticho. Úprimnosť maminých slov mi zovrela hlasivky, takže hlas sa mi trochu zachvel. „Prosím ťa, len ma nerozplač. Zničila by som si mejkap.“ 

Vzala moju tvár do dlaní a pobozkala ma na pery. „Máš pravdu, prestaňme s tými sentimentálnymi rečami. Ale sľúb mi, že nikdy neurobíš nič, čo nechceš. Všimla som si, že vie byť dosť presvedčivý.“ Musela som sa zasmiať a mama sa ku mne pripojila. Presvedčivý? „Je veľká škoda, že jeho rodina tu nemôže byť,“ zašomrala po chvíli. 

Trochu som sa mykla. „Už som ti predsa vysvetlila, že jeho príbuzní žijú v zahraničí. Navyše si nie sú veľmi blízki.“ Rodičom som len opatrne naznačila, prečo Jesse nemá veľkú rodinu. 

„Ach, tie peniaze,“ vzdychla si mama. „Spôsobujú viac rodinných roztržiek ako čokoľvek iné.“ 

„Máš pravdu,“ súhlasila som. Aj erotické kluby a strýkovia-plejboji. 

Vyrušilo nás ďalšie zaklopanie. Mama ma nechala sedieť na posteli a zamierila k dverám. „Och, to bude určite Kate.“ 

„Mám nápoje! Fíha, Elizabeth, vyzeráte fantasticky!“ Katin vzrušený hlas prenikol do izby a o chvíľu prekĺzla okolo mamy dnu a vyvalila na mňa rozžiarené modré oči. „Ešte nie si oblečená?! Položila podnos na drevenú truhlicu. V slonovinových saténových šatách a s dlhými kučerami, ktoré lemovali jej bledú tvár ako červené plamene, vyzerala úžasne. Bola to moja jediná družička, ale nadšenia mala za desať. 

„Práve som sa na to chystala.“ Vstala som a upravila si prsia v košíčkoch podprsenky. 

„Tu máš, daj si.“ Podala mi pohár s ružovou tekutinou. 

„Ó áno, to musíš!“ zanôtila mama, zatvorila dvere, rýchlo podišla k nám a zmocnila sa jedného pohára. Poriadne si z neho odpila a zalapala po dychu. „Ten malý Talian naozaj vie, ako udržať ženu v dobrej nálade.“ 

Pokrútila som hlavou nad pohárom, ktorý sa vznášal predo mnou. „Nie, je mi dobre.“ Nechcela som, aby Jesse zo mňa cítil alkohol. 

„Upokojí ti to nervy,“ naliehala Kate. Chytila ma za ruku a vtisla mi do nej pohár. „Pi!“ 

Kývla hlavou k poháru a zdvihla obočie, tak som ustúpila a s chuťou som sa napila Mariovho najväčšieho zázraku. Chutil lahodne ako vždy, no nijaké množstvo alkoholu ma nemohlo upokojiť. 

„Kde je Jesse?“ spýtala som sa, keď som položila pohár. Nevidela som ho od minulej noci. Poznala som mamine tradičné názory, tak som trvala na tom, aby sme noc pred svadbou spali každý zvlášť. Nepáčilo sa mu to. Moju izbu opustil s frflaním až minútu pred polnocou, keď nám mama zabúchala na dvere. Bolo jasné, že jej túži vynadať, no na moje prekvapenie sa ovládol a na mamu sa iba zúrivo zamračil, keď ho odvádzala z izby.  

„Myslím, že sa pripravuje.“ Kate hodila do seba Najväčší zázrak. 

„Katie Matthewsová, brzdi!“ zamračila sa na ňu mama a vzala jej pohár. „Máš pred sebou ešte takmer celý deň.“ 

„Prepáčte.“ Kate sa na mňa bezočivo uškrnula. Vedela som, prečo začala piť tak zavčasu. Mohli za to Dan a Sam. 

„A čo ocko s Danom?“ 

„Sú v bare, Ava. Všetci muži sú tam,“ informovala ma Kate s dôrazom na slovo všetci.  

Zachvela som sa. Dnešok bude pre Kate ťažký. Dan odložil svoj návrat do Austrálie, aby mohol zostať na moju svadbu, no veľa toho nenahovoril. Ani večer, keď ma Jesse požiadal o ruku, ani neskôr. Nemusel však nič vravieť. Bolo mi jasné, že sa vyrovnáva so zmenou, ktorá ma v živote čaká, ale aj s blízkosťou Kate, najmä keď bol na scéne Sam. Aj Kate bojovala, hoci sa pokúšala tváriť ľahostajne.  

„Tak poďme.“ Kate zatlieskala. „Oblečieš sa, alebo pôjdeš k oltáru takto? Som si istá, že Jesse nebude namietať.“ 

Usmiala som sa na svoju temperamentnú priateľku. „Hneď sa oblečiem.“ Vybalila som z hodvábneho papiera topánky na vysokých podpätkoch, obula si ich, a hneď som bola o desať centimetrov vyššia. „Tak fajn.“ Zhlboka som sa nadýchla a vykročila k dverám, kde na mňa čakali svadobné šaty. 

„Možno by si mala použiť toaletu, skôr ako sa do nich navlečieš,“ navrhla mi mama, ktorá sa pripojila ku mne. „Och, Ava. Nikdy som nič podobné nevidela.“ 

Súhlasne som zamrmlala a pohľadom som preletela po šatách. „Ja viem. Ach áno, potrebujem cikať.“ Nechala som ju obdivovať moje šaty a zamierila som do kúpeľne. Cestou som si všimla, že Kate sa zase rýchlo napila, zatiaľ čo moja mama bola k nej otočená chrbtom. Ticho som za sebou zatvorila dvere, aby som mohla použiť toaletu a vychutnala si ďalšiu chvíľu osamote. Vtom sa ozvalo hlasné klopanie na dvere apartmánu a vzápätí som zreteľne počula matkin vyľakaný hlas. Čudovala som sa, čo sa deje. Rýchlo som sa upravila, umyla si ruky a vyšla z kúpeľne.  

„Jesse.“ Mama bola zjavne zúfalá. „My dvaja nebudeme spolu dobre vychádzať, ak nebudeš robiť, čo ti poviem.“ 

Zaletela som pohľadom ku Kate, ktorá sa zase potajomky napila Najväčšieho zázraku, využívajúc matkino rozptýlenie. Uškrnula sa na mňa a pokrčila plecami. „Čo sa stalo?“ 

„Jesse ťa chce vidieť a Elizabeth mu to nechce dovoliť.“ 

Prevrátila som oči a obrátila som pozornosť k matke, ktorá blokovala malý priestor medzi dverami a rámom.  

„Budeme spolu dobre vychádzať, ak ma pustíte dnu, mama,“ presviedčal ju Jesse. Vedela som, že sa na matku uškŕňa, no mňa svojou hravosťou neoklamal. V jeho hlase som zachytila varovný tón. Vojde dnu a ani moja mama mu v tom nezabráni. 

„Jesse Ward, nebudeš ma volať mama, keď som len o deväť rokov staršia od teba!“ odsekla mu. „A teraz odíď, uvidíš ju o pol hodiny.“ 

„Ava!“ zreval Jesse. 

Znovu som strelila očami po Kate, ktorá okamžite pochopila moju nemú otázku a prikývla. Obe sme sa rozbehli k dverám, na ktorých viseli moje šaty. Kate sňala vešiak so šatami, ja som nadvihla sukňu a odniesli sme ich do kúpeľne, kde sme ich zase zavesili znútra na dvere.  

Kate sa zasmiala. „Poučí sa tvoja mama konečne, alebo sa ho bude ďalej pokúšať skrotiť?“ 

„Neviem.“ Pohladkala som predok šiat, vycúvala som za Kate z kúpeľne a zatvorila za sebou dvere. Mama stále strážila hlavné dvere a pridŕžala ich nohou, aby sa nedali otvoriť dokorán. Vedela som však, že to ho nezastaví. 

„Jesse, nie!“ Mama sa silno zaprela do dverí. „To prináša nešťastie. Nemôžeš dodržiavať tradície, ty tvrdohlavý chlap?“ 

„Pusť ma dnu, Elizabeth.“ Vedela som, že Jesse zatína zuby.  

Vrhla som pohľad na Kate a pokrútila som hlavou. Sľúbil, že pošliape po každom, kto sa mu postaví do cesty, a práve to robil, lebo matka mu rozhodne stála v ceste.  

Kate vzala z podnosu ďalší pohár a pomaly s ním zamierila k dverám. „Elizabeth, pusťte ho dnu. Tohto chlapa sa vám nepodarí zastaviť. Je ako nosorožec.“ 

„Nie!“ Mama sa podpätkami zaborila do dlážky. „Nedovolím mu... och! Jesse Ward!“ 

Usmiala som sa pre seba a pozorovala som Jesseho, ako jemne odstrkuje moju tvrdohlavú matku, zdvíha ju do vzduchu a znovu ju stavia na zem o kúsok ďalej. Upravila si šaty a narovnala ozdobu vo vlasoch, pričom môjho panovačného muža celý čas prepaľovala zúrivým pohľadom. Napokon som od nej odtrhla oči a znovu som pozrela k otvoreným dverám. 

Prehltla som. Jeho zelené jazierka boli plné túžby a pozorne si ma prezerali. Tvár mal bezvýraznú a zarastenú. Hladným pohľadom som pomaly skĺzla po jeho polonahom tele. Stál predo mnou iba vo voľných šortkách. Jeho pevná hruď bola vlhká a spotené vlasy vyzerali tmavšie než v skutočnosti. Už zase začal behať. 

„No prosím!“ zvolala mama nahnevane. „Ava, povedz mu, aby odišiel!“ Netvárila sa šťastne. 

Stretla som sa s Jesseho pohľadom. „To je v poriadku, mami. Daj nám päť minút.“ 

V očiach mu súhlasne zaiskrilo a trpezlivo čakal, kým mama ustúpi a nechá nás samých. Mama to zrejme neocenila, ale aj toto malé gesto bolo uňho nezvyčajne zdvorilé. Áno, pošliapal po nej, ale mohol to urobiť aj drsnejšie, keby chcel. 

Kútikom oka som videla, ako sa Kate približuje k mame a berie ju za ruku. „Poďte, Elizabeth. Na niekoľkých minútach nezáleží.“ 

„Je to tradícia!“ namietla, no dovolila Kate, aby ju odviedla z izby. Usmiala som sa. Na mojom vzťahu s Jessem nebolo nič tradičné. „A čo má znamenať tá modrina na jeho hrudi?“ počula som matkinu otázku, keď ju Kate jemne vystrčila z dverí. 

Dvere sa zatvorili a naše pohľady zostali pevne zakliesnené do seba. Ani jeden z nás dlho neprehovoril. Vpíjala som sa očami do Jesseho, obdivovala každý napnutý sval, každý centimeter jeho dokonalého tela. 

Napokon sa ozval. „Nechce sa mi odtrhnúť oči od tvojej tváre.“ 

„Nie?“ 

Mierne pokrútil hlavou. „Ak to urobím, uvidím čipku, však?“ 

Prikývla som. 

„Bielu?“ 

„Slonovinovú.“ 

Trochu sa mu rozšírila hruď. Ak tie oči zablúdia nadol, pre moje vlasy, mejkap a spodnú bielizeň by to mohlo byť nebezpečné. A mohlo by to ohroziť aj náš nabitý program. Čakala som, že každú chvíľu sa tam objaví Tessa, aby sa presvedčila, že som pripravená, a pripomenula mi, koľko schodov ma delí od zimnej záhrady a ako dlho mi potrvá, kým sa tam dostanem.  

Zopár ráz zažmurkal a vedela som, že neodolá pokušeniu. Mal by sa lepšie ovládať, a ja takisto. Bolo to však ťažké. Kvapôčky potu mu stekali po spánku na krk a pevnú hruď, odkiaľ pokračovali po jeho zvlnenom bruchu a vsiakli do horného okraja šortiek. Prestúpila som z nohy na nohu, keď odtrhol oči od mojej tváre a lenivo mi nimi skĺzol po tele. Ako putoval pohľadom nadol, hruď sa mu dvíhala čoraz rýchlejšie. Zrazu som pocítila šteklenie. 

Pohla som sa skôr ako on. Pomaly som prešla cez miestnosť a zastala tesne pred jeho spoteným telom. Potom som zdvihla oči k jeho zmyselným perám a dych sa mu ešte väčšmi zrýchlil. 

„Práve si pošliapal po mojej matke.“ Pokúšala som sa skryť túžbu, ale hlas ma zradil. 

„Stála mi v ceste,“ namietol potichu a ovial ma svojím dychom. 

„Prináša to nešťastie. Nesmieš ma vidieť pred našou svadbou.“ 

„Skús mi v tom zabrániť.“ Sklonil hlavu a perami sa jemne obtrel o moje, no môjho tela sa nedotkol. „Chýbala si mi.“ 

„Nevideli sme sa iba dvanásť hodín.“ 

„To je pridlho.“ Jazykom mi pomaly prešiel po spodnej pere a ja som ticho zastonala. Musela som potlačiť prirodzený inštinkt, aby som ho neschmatla za široké plecia. „Pila si.“ 

„Iba trochu.“ Bol ako stopovací pes. „Nemali by sme to robiť.“ 

„Nemôžeš takto vyzerať a hovoriť mi také niečo, Ava.“ Pritisol si pery na moje a jazykom začal hľadať otvor, pričom ma povzbudzoval, aby som pootvorila ústa a prijala ho. Jeho teplo ma upokojilo; na všetko som zabudla, keď dal najavo, že po mne túži, no rukami sa ma stále nedotkol. Dotýkali sme sa iba skúmavými jazykmi, ale aj tento kontakt vo mne vyvolal, ako veľa ráz predtým, horúcu túžbu. Moje zmysly sa sýtili, moju myseľ zaplavili zmätené myšlienky a moje telo prahlo po jeho dotykoch. On však ďalej pomaly, rytmicky hýbal jazykom v mojich ústach, z času na čas ho vytiahol von, aby mi podráždil pery, a potom ním zase vkĺzol dnu. Jeho skvostné pohyby ma prinútili zavzdychať od rozkoše a medzi nohami som pocítila nevyhnutné pulzovanie, zatiaľ čo sa so mnou ďalej nežne maznal. 

„Jesse, prídeme neskoro na vlastnú svadbu.“ Musela som to zastaviť, skôr ako jeden z nás posunie naše maznanie na vyššiu úroveň. Mohla by som to byť ja. 

„Nehovor mi, aby som ťa prestal bozkávať, Ava.“ Zahryzol mi do spodnej pery a pomaly ju potiahol zubami. „Nikdy mi nehovor, aby som s tým prestal.“ Spustil sa na kolená, chytil ma za ruky a stiahol dolu. Odkopla som topánky z nôh a kľakla som si k nemu. Chvíľu si pozoroval palce krúžiace po chrbtoch mojich rúk a potom zdvihol svoje krásne zelené oči k mojim. „Si na to pripravená?“ 

Zamračila som sa. „Pýtaš sa ma, či sa chcem za teba vydať?“ 

Trochu našpúlil pery. „Nie, nedám ti na výber. Iba sa pýtam, či si pripravená.“ 

Mala som čo robiť, aby som sa neusmiala nad jeho úprimnosťou. „A čo ak odpoviem, že nie?“ 

„To neurobíš.“ 

„Tak prečo sa ma na to pýtaš?“ 

Placho sa usmial a pokrčil plecami. „Si nervózna. Nechcem, aby si bola nervózna.“ 

„Som nervózna z miesta, na ktorom sa berieme.“ 

Úsmev mu zmizol z tváre. „Ava, o všetko som sa postaral. Povedal som ti, aby si sa nebála, tak si nerob starosti. Koniec diskusie.“ 

„Nemôžem uveriť, že si ma presvedčil, aby som si ťa vzala.“ Sklonila som hlavu, lebo som sa cítila trochu previnilo. Pochybovala som, že dodrží svoj sľub. Dobre som vedela, prečo sa sobášime na Zámku. Nijaká čakacia listina. Nijaké iné dvojice, ktoré by sme museli predbehnúť. Na Zámku ma mohol dostať k oltáru okamžite. 

„Hej.“ Končekmi prstov mi nadvihol bradu, čím ma prinútil pozrieť mu rovno do bolestne krásnej tváre. „Okamžite s tým prestaň, Ava. Zlatko, chcem, aby si si dnešok užila, nie aby si sa trápila pre niečo, čo sa nikdy nestane. Nikdy sa o tom nedozvedia, sľubujem.“ 

Striasla som zo seba nepríjemné pocity a usmiala som sa. Po jeho upokojujúcich slovách som sa hneď cítila lepšie. Verila som mu. „Dobre.“ 

Pozorovala som ho, ako vstáva a kráča k veľkej truhlici. Vybral niečo zo zásuvky a o chvíľu sa ku mne vrátil s veľkou osuškou. Zvraštila som obočie, keď si zase kľakol, osuškou si utrel tvár aj vlhké vlasy a nakoniec si ju položil na hruď. 

Roztvoril náruč. „Poď sem.“ 

Bez váhania som mu vyliezla na kolená a dovolila mu, aby ma objal. Tvárou som sa oprela o jeho hruď zakrytú osuškou. 

„Lepšie?“ spýtal sa a pritiahol si ma bližšie. 

„Oveľa lepšie,“ zašepkala som. „Milujem ťa, pán môj.“ 

Cítila som, ako sa podo mnou trochu mykol, a počula som jeho tichý smiech. „Myslel som, že som tvoj boh.“ 

„Aj to.“ 

„A ty si moja pokušiteľka. Alebo by si mohla byť zámocká pani?“ 

Prudko som odtiahla hlavu od jeho hrude a zistila som, že sa na mňa vyškiera. „Nebudem paňou na zámku rozkoší!“ 

Zasmial sa a pritiahol si ma späť na hruď. Obradne ma pohladkal po lesklých vlasoch a zhlboka vdýchol ich vôňu. „Čo len chceš, drahá.“ 

„Postačí mi, keď budem jednoducho paňou.“ Uvedomovala som si, že rukami kĺžem po jeho mokrom chrbte, ale bolo mi to jedno. „Veľmi ťa milujem.“ 

„Ja viem, Ava.“ 

„Musím sa pripraviť. Idem sa vydávať, vieš?“ 

„Naozaj? A kto je ten šťastný bastard?“ 

Usmiala som sa a znovu som sa od neho odtiahla. Potrebovala som ho vidieť. „Istý panovačný, neurotický šialenec posadnutý kontrolou.“ Zdvihla som ruku a položila mu ju na drsné líce. „Je veľmi pekný,“ zašepkala som a skúmavo som pozrela do očí, ktoré ma pozorne sledovali. „Ten muž mi vyrazí dych zakaždým, keď sa ma dotkne, a preťahuje ma, kým nešaliem od rozkoše.“ Čakala som, že ma vyhreší, ale iba zovrel pery do úzkej rovnej čiary. Tak som sa naklonila k nemu, pobozkala ho na bradu a ústami sa prepracovala až k jeho perám. „Neviem sa dočkať, až sa zaňho vydám.“ 

„Čo by ten muž povedal, keby ťa prichytil, že sa bozkávaš s iným?“ zamrmlal mi do úst otázku. 

Uškrnula som sa. „Och, asi by ho vykastroval a dal mu na výber medzi pohrebom a kremáciou.“ 

Oči sa mu rozšírili. „To znie veľmi vlastnícky. Asi by som si s ním nemal nič začínať.“ 

„To by si naozaj nemal. Pošliapal by po tebe.“ Pokrčila som plecami a Jesse sa zasmial. Bol to srdečný smiech, ktorý mu v kútikoch krásnych očí vyčaril vejár jemných vrások. „Spokojný?“ spýtala som sa. 

„Nie. Od strachu mám plné gate.“ Padol na chrbát a stiahol ma so sebou. „Ale súčasne sa cítim odvážny. Pobozkaj ma.“  

Vrhla som sa naňho. Perami som mu kĺzala po tvári a spokojne som si mrmlala, no moja radosť dlho netrvala. 

Dvere apartmánu sa prudko otvorili. „Jesse Ward! Nedotýkaj sa svojím spoteným telom mojej dcéry!“ Mamin šokovaný výkrik nás vyrušil v našej intímnej chvíli.  

Rozosmiala som sa. Ani mamin vyčítavý tón ma neprinútil, aby som Jesseho pustila, a on mi v tom nebránil.  

„Ava, budeš smrdieť. Vstaň!“ Nahnevane vykročila k nám na svojich vysokých podpätkoch. „Tessa, pomôž mi, buď taká láskavá!“ 

Zrazu som cítila, ako ma chytilo niekoľko rúk za rôzne časti tela a pokúsili sa ma odtrhnúť od Jesseho. „Mami, prestaň!“ Smiala som sa a zovrela som ho ešte silnejšie. 

„Tak vstaň! O pol hodiny sa vydávaš, máš strapaté vlasy, porušila si starú tradíciu a váľaš sa po zemi so svojím budúcim manželom.“ Zopár ráz ešte zlostne zaprskala a potom zvolala: „Tessa, dohovorte jej!“ 

„Áno, tak už poďte, Ava.“ Tessin príkry, chrapľavý hlas mi prenikol až pod kožu. Bola celkom pekná, ale jej zmysel pre organizáciu mi naháňal strach. 

„Dobre, dobre,“ zašomrala som a odtiahla som sa od Jesseho tela. 

„Och, len sa na seba pozri,“ zastonala mama a pokúšala sa mi prihladiť divokú hrivu. Zo všetkých síl som sa snažila zachovať vážnu tvár a pozorovala som Jesseho, ako sa vôbec nepokúša zmiznúť. Namiesto toho si založil ruky za hlavou, aby lepšie videl na moju mamu, ako ma ťahá a strká. Napokon obrátila zlostné čokoládové oči na môjho panovačného muža. „Von!“ 

„V poriadku.“ Jediným plavným pohybom sa zdvihol zo zeme, pričom sa mu vyduli a rozvlnili skvostné svaly. Mojej pozornosti neunikol Tessin uprený pohľad, no keď si všimla, že ju pozorujem so zdvihnutým obočím, rýchlo sa vytrhla z ohromenia.  

„Ja sa postarám o ženícha!“ vyhlásila a odvrátila zrak. „Poďte, Jesse.“ 

„Počkať.“ Pozrel na moje prsia. „Kde máš svoj diamant?“ 

„Doriti!“ Ruka mi okamžite vyletela nahor a očami som skĺzla po dlážke. „Doriti, doriti, doriti! Mami!“ 

„Ava!“ zreval Jesse. „Prosím! Daj si pozor na ústa!“ 

„Len nerob paniku!“ Mama sa spustila na kolená a pozrela pod posteľ, zatiaľ čo ja som skúmala každý centimeter luxusného koberca. 

„Tu je!“ Tessa ho zdvihla zo zeme. Jesse jej ho prudko vytrhol z ruky a zamieril s ním ku mne. 

„Otoč sa,“ prikázal mi a ja som bez váhania poslúchla. Srdce v hrudi mi búchalo ako kladivo. Ten prekliaty diamant ma raz privedie do hrobu. „Hotovo.“ Perami sa mi dotkol pleca a bokmi sa pritisol k môjmu zadku. 

„To vás odučí od váľania sa po zemi,“ poznamenala mrzuto mama. „A teraz von!“ Potiahla Jesseho za ruku, ale on ju zo seba nestriasol.  

Otočila som sa, zamávala som mu na rozlúčku a vystrúhala poklonu, čím som si vyslúžila ďalšie zaprskanie od mamy a bezočivý úškrn od Jesseho. Napokon dovolil Tesse, aby ho odviedla z apartmánu.  

„Výborne. A teraz sa obleč, Ava O’Sheaová. Kde máš šaty?“ 

Ukázala som na kúpeľňu a sadla som si na koniec postele...

Koniec ukážky